Kegyelem nektek és békesség Istentől, a mi Atyánktól és az Úr Jézus Krisztustól!

Róm 6, 3-11
*Vagy nem tudjátok, hogy mi, akik Krisztus Jézusba kereszteltettünk, az ő halálába kereszteltettünk? 4A keresztség által ugyanis eltemettettünk vele a halálba, hogy amiképpen Krisztus feltámadt a halálból az Atya dicsősége által, úgy mi is új életben járjunk. 5Ha ugyanis eggyé lettünk vele halálának hasonlóságában, még inkább eggyé leszünk vele feltámadásának hasonlóságában is. 6Hiszen tudjuk, hogy a mi óemberünk megfeszíttetett vele, hogy megerőtlenüljön a bűn hatalmában álló test, hogy többé ne szolgáljunk a bűnnek. 7Mert aki meghalt, az megszabadult a bűntől. 8Ha pedig meghaltunk Krisztussal, hisszük, hogy vele együtt élni is fogunk. 9Hiszen tudjuk, hogy Krisztus, aki feltámadt a halottak közül, többé nem hal meg, a halál többé nem uralkodik rajta. 10Mert meghalt a bűnnek egyszer s mindenkorra, amely életet pedig él, azt az Istennek éli. 11Így azt tartsátok ti is magatokról, hogy meghaltatok a bűnnek, de éltek Istennek Krisztus Jézusban!*

Igazi életre megszabadított Testvérek!

Elsőre talán kicsit furcsán hat ez a kifejezés, hogy „igazi élet”, de azt gondolom, hogy bőven van abban igazság, hogy van a hamis, vagy mű élet és van az igazi. Ez a megkülönböztetés pedig nem csak valamiféle minőségi különbségről szól, hogy az egyik jobb, mint a másik, hanem ennél sokkal sarkosabb eltérést kellene észre vennünk. Mert az egyik az valódi, a másik pedig mű, azaz nem igazi, a legalapvetőbb elemi tulajdonságában tér el. Gondoljunk arra, hogy mennyire nem mindegy, hogy valami fából van, vagy csak fahatású műanyagot tartunk a kezünkben. Nem csak a minősége más a kettőnek, hanem teljesen eltér a kettő, valójában egy lapon se említhető, össze se hasonlítható.

Talán többen tudják, hogy van egy nemzetközi felhívás: a műanyag mentes július. Arra szeretnék felhívni a figyelmet, hogy a műanyagok használata mennyire elharapódzott a világban, miközben alapvetően egy rossz minőségű, lassan lebomló anyagról beszélünk, ami a tömeges használat, a pazarlás és a felelőtlen eldobálás miatt, mára szinte felmérhetetlen mértékben mérgezi meg a teremtett világot. De nem csak az óceánokon úszkáló műanyagszemét-szigetekre kell itt gondolni, vagy a sok elégetett műanyagra, ami aztán a levegőbe kerülve válik méreggé, hanem a mikro-műanyagokra is, amik bejutnak az ivóvízbe, a termőföldbe, az ételeinkbe, és a folyamat végén az emberiség csodálkozik, hogy mitől van annyi számára „értehetetlenül” kialakult betegsége.
A műanyagokkal nem csak a bolygót, hanem saját magunkat is egyre inkább mérgezzük, napról napra.

Hát ilyen a mű-élet is. Mai igénk nem véletlenül sulykolja olya mélyen, hogy ennek a fajta életnek meg kell halnunk. Azaz véglegesen el kellene hagyjuk, különben csak mérgezni fogjuk, nem csak a világot, hanem saját magunkat is egyre inkább. A műanyag, a mű élet, ebben az esetben a bűnben élt, a Krisztus nélkül élt, óemberi élet. Ez az, amiből szabadulás kell, különben csak egyre inkább azt fogjuk látni magunkon és a környezetünkön is, hogy egyre másra jelentkeznek a betegségek, a bűn különböző formái. Igénkben ezt írja Pál apostol: „*6Hiszen tudjuk, hogy a mi óemberünk megfeszíttetett vele, hogy megerőtlenüljön a bűn hatalmában álló test, hogy többé ne szolgáljunk a bűnnek.”*.
Amíg nem a Krisztus által megváltott új életet élem, addig valamilyen műanyag életet élek. Amikben keresem a fontosnak tűnő dolgokat, a műértékeket, a látszatkapcsolatokat, de ezeknek köze se lesz az igazihoz, ahhoz, ami tényleg hordoz értéket. Mint a fa, vagy a fahatású műanyag.
Ezért szólal meg olyan hangsúlyosan mai igénk elején, hogy: „*Vagy nem tudjátok, hogy mi, akik Krisztus Jézusba kereszteltettünk, az ő halálába kereszteltettünk? 4A keresztség által ugyanis eltemettettünk vele a halálba, hogy amiképpen Krisztus feltámadt a halálból az Atya dicsősége által, úgy mi is új életben járjunk.”*. Szükségünk van az új életre, az igazi, az Atya által nekünk szánt örök életre. Ha nem ebben vagyunk, hanem a műben, akkor azt fogjuk észrevenni, amit a műanyagnál is, hogy bizony elég hamar tönkremegy az egész, silány, nem tartós semmi se benne.

És ez az, amit ne feledj el, hogy nem csak az életed céltalan Krisztus nélkül, hanem minden töredékessé, mert silánnyá válik, ami a műéletből van.
Hiszen milyenek a mi közösségeink Krisztus, a fej nélkül? Hát ideig óráig tartók, egyetlen rossz szóra széthullók, irigységből könnyedén gyűlölködővé válók. Milyen a mi békénk Krisztus nélkül? Nézzünk csak az emberi békekötésekre törékenységére, a háborúkra, vagy arra, hogy milyen gyakran söpörjük a szőnyeg alá a problémákat, hogy legalább így, valami békességnek tűnő dolgot tudjunk felmutatni!
Milyen a mi szeretetünk a Megváltó nélkül? Hát izzadságszagú leginkább, és bizony legtöbb esetben feltételekhez kötött. Azaz mű, mert csak azt tudja vállalni, hogy szeretlek, ha úgy viselkedsz, hogy könnyű legyen szeretnem téged.
Milyen a mi hitünk Krisztus nélkül? Reménytelen és üres, olyan, ami inkább beszél szerencséről, véletlenekről és próbál bízni a világi erőkben, például pénzben, vagy politikai hatalmakban.
Vegyük észre testvérek tehát, hogy Krisztus nélkül nem csak a életünk cél nélküli, de valójában az egész, minden elemében, mű, silány ócskaság.
Igénkben azt olvastuk: „*8Ha pedig meghaltunk Krisztussal, hisszük, hogy vele együtt élni is fogunk. 9Hiszen tudjuk, hogy Krisztus, aki feltámadt a halottak közül, többé nem hal meg, a halál többé nem uralkodik rajta.”*

Krisztus halála és feltámadása által nekünk Isten utat adott, megszabadított arra, hogy ne kelljen mű, ócska, értéklen tömeggyártásban készült életet élnünk. Az Úr valami igazán értékeset szán neked. Valami olyat, ami nem mű, nem a rossznak, a mulandóságnak a fogságában válik porrá, hanem teljes és örök. És nem csak majd egyszer lehet a tiéd, hanem, ha a Lélek által újjászületsz, akkor már ma a tiéd lehet. Egyedül rajtad áll, hogy elfogadod és éled-e a kegyelmet, az Isten szeretetét, vagy megelégszel a világ bóvlijával, azzal a vacakkal, amit le akarnak nyomni a torkodon a reklámokkal, a korszellemmel, azzal a csábítással, hogy hidd el, hogy ez az, amire vágysz.
Testvérek, erre egészen konkrétan nemet kellene mondanunk, mint ahogy minden műanyagra is, és akkor máris megtapasztalnánk, hogy mekkora különbség van ezek és aközött, amit az Úr akar nekünk adni. Akkor nem tiltásokat hallanánk Isten igéjéből, hanem azt, hogy Ő szabaddá tett bennünket, hogy a bűn semmilyen formáját se érezzük szükségesnek. Szabaddá akar tenni téged már ma, hogy tudd, hogy érezd, hogy megéld, az igazi közösséget, az igazi békességet, az igazi szeretetet, az igazi hitet, az igazi, valódi, Tőle való életet.

Rajtad múlik, hogy a műt, vagy az igazit választod. Miért nem kell mégis az igazi? Mert az drágább, több odaadással jár? Hát hogyne lenne drágább, hiszen az Úr Krisztus élete árán vásárolta meg neked is! Igen, drágább, de Ő már kifizette érted, neked csak el kell fogadnod Tőle. Meghalni, levetkőzni az óemberedet és felöltözni, megszületni újemberként és utána így élni. Ez a te elhívásod!
Mondja meg valaki, hogy miért jó mégis olcsón megvenni az értéktelent, mint hogy inkább odaszánjuk magunkat teljesen annak, amit drága áron megvettek nekünk? Ne érjük be a műanyag élettel Testvérek!

A júliusi idő azonban nem csak az említett kezdeményezésről híres, hanem ez a nyári hónap az esküvők időszaka is. Ezekről az ünnepekről, vagy a filmekből is ismerős lehet a mondat: „míg a halál el nem választ”. Mai igénk záró mondatai azonban talán világossá teszik előttünk, hogy Isten nem csak a halálig tervez velünk. Nem akar a bűnnel, az óemberünkkel elvetni bennünket, lezárni a történetünket, hanem meg akar újítani minket, hogy élhessünk, hogy az igaziban, az igazival, az igaz Úrral folytatódhasson a történetünk. Ahogyan az igénkben írja Pál: „*10Mert meghalt a bűnnek egyszer s mindenkorra, amely életet pedig él, azt az Istennek éli. 11Így azt tartsátok ti is magatokról, hogy meghaltatok a bűnnek, de éltek Istennek Krisztus Jézusban!”*.
Az ember el kell, hogy hagyja a műt, a bűnt, a világi hamis értékeket, meg kell, hogy haljon mindennek és Istennek kell, hogy éljünk Krisztus Jézusban, a Megváltó szabadításában. Igazi életet kell, hogy éljünk, mert az Úr így tervez velünk. Nem hagyja, hogy a halál elválasszon Tőle, hanem új életet ad, hogy megélhesd az Ő kegyelmét, hogy te már szabad vagy a szeretet hatású élettől, az igazi szeretetre, amivel a Mindenható Úr szereti az egész világot és benne téged is.
Ahogy egy magyar zenész énekli: *Hát keresd a jót, keresd az igazit* – és innen változtatok kicsit – *a Lélek itt van és majd útba igazit*! Ámen